આરાસુરથી લગભગ ત્રણ માઇલ દૂર કોટેશ્વર મહાદેવનું મંદિર છે. અહીંના પર્વતના ગોમુખમાંથી સરસ્વતી નદી નીકળીને એક કુંડમાં પડે છે. કુંડમાંથી નદીની ધારા આગળ જાય છે. આરાસુરથી લગભગ બે માઇલ દૂર કોટેશ્વર જવાના રસ્તે કુંભારિયા નામનું ગામ આવેલું છે. વિમલ શાહે અહીં પાંચ જૈન મંદિર બનાવ્યાં છે. અહીંની કોતરણી ઉત્તમ છે. આરાસુરથી લગભગ ત્રણ માઇલ દૂર ગબ્બર નામનો પર્વત છે. આ પર્વત વચમાંથી કપાઇ ગયેલો છે. આરાસુરી અંબાનું મૂળ સ્થાન આ પર્વત પર છે. એવું માનવામાં આવે છે કે અહીંના ગબ્બરનું ચડાણ ખૂબ જ કપરું છે. છતાં પણ યાત્રાળુઓ ત્યાં જાય છે. પર્વત ઉપર ચડતી વખતે રસ્તામાં શિલામાંથી બનાવેલી દેવીની મૂર્તિ આવે છે. ગબ્બરના પર્વતના શિખર ઉપર ભગવતીની પ્રતિમા છે. એની નજીક જ પારસ-મણિ નામનો પીપળો છે. આ પીપળાને પવિત્ર માનવામાં આવે છે. ગબ્બર પર્વત પર દર્શન કરીને સાંજ પડતાં પહેલાં નીચે ઊતરી જવું પડે છે. કારણ કે રાત્રે અહીં જંગલી પશુઓની બીક રહે છે. જગત જનની મા અંબા ગબ્બરના ગોખમાં બેઠી બેઠી સકળ સૃ‌ષ્ટિનું સંચાલન કરે છે. મા અંબાના શરણે થનારા સદાય સુખ થયા કરે છે. જ્યારે જ્યારે સૃષ્ટિ ઉપર આધિ, વ્યાધિ, ઉપાધિ આવે છે ત્યારે ત્યારે જગત જનની મા અંબા જીવ માત્રનું કલ્યાણ કરવાના હેતુથી જીવને પડખે રહે છે. એક વખત તમે સાચી શ્રદ્ધાથી મા અંબાને પોકારો. જુઓ તમારાં કામ કેટલી ત્વરાથી પૂર્ણ થાય છે. કેટલાક શ્રદ્ધાળુઓ પોતાના પુત્રની બાબરી ઊતરાવવા પણ મા અંબાજીના ખોળે આવે છે.•